Business Internaţional

Un cetăţean român a încercat să deschidă, în zbor, uşa unui avion care efectua o cursă internă în Spania, autorităţile stabilind că nu este vorba de un caz de terorism, informează site-ul de ştiri UltimaHora.es.

Incidentul a avut loc luni la bordul unui avion care zbura între Palma de Mallorca şi Ibiza.

Imediat după decolarea avionului, un pasager s-a ridicat de pe scaun şi s-a îndreptat spre una din uşile aeronavei. Fiind într-o stare vizibilă de nervozitate, bărbatul a încercat să deschidă uşa avionului.

Individul, un român în vârstă de 44 de ani, a fost imobilizat în câteva secunde de alţi pasageri şi de însoţitorii de bord.

Piloţii au alertat cel mai apropiat turn de control şi au decis aterizarea de urgenţă.

Potrivit site-ului MallorcaZeitung.es, avionul a aterizat în siguranţă pe insula spaniolă Ibiza, iar românul a fost reţinut de agenţi ai Gărzii Civile spaniole sub acuzaţia de perturbare a unui zbor cu pasageri.

El a explicat că a vrut să deschidă uşa aeronavei pentru a se sinucide. Românul a fost preluat de o ambulanţă şi internat la spitalul de psihiatrie Can Misses din Ibiza, unde starea sa va fi evaluată.